Diari Oficial de la Generalitat Valenciana


Sumari del DOGV 5163, del 27-12-2005 (2005/14332)

ORDRE de 14 de desembre de 2005, de la Conselleria d'Economia, Hisenda i Ocupació, per la qual es convoquen ajudes destinades al manteniment de guarderies infantils laborals per a l'exercici 2006.
----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5163

Data del DOGV
:   27-12-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/14387


Data del document
:   14-12-2005

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * suport econòmic
    * guarda de xiquets
    * ajuda pública
    * centre d'ensenyament

ORDRE de 14 de desembre de 2005, de la Conselleria d'Economia, Hisenda i Ocupació, per la qual es convoquen ajudes destinades al manteniment de guarderies infantils laborals per a l'exercici 2006. [2005/M14176]
  
Per mitjà del Reial Decret 2.416/1983, de 20 de juliol (BOE del 13 de setembre), es van traspassar a la Comunitat Valenciana les funcions i els servicis de l'estat en matèria de guarderies infantils laborals que tenen el seu domicili social en l'àmbit de la Comunitat Valenciana; s'entén per guarderia infantil laboral les definides en l'article primer de l'Ordre de 12 de febrer de 1974, del Ministeri de Treball i Afers Socials (BOE del 15 de febrer).
  
Les citades guarderies infantils laborals són un instrument decisiu a fi a aconseguir la conciliació de la vida familiar i laboral, tenint en compte els problemes que concorren en la incorporació de la dona al món laboral i que dificulten la seua plena inserció.
  
Per això, la Generalitat Valenciana, a fi de promoure la conciliació d'obligacions familiars amb les laborals, manté les ajudes destinades a les citades entitats, tot arreplegant com a beneficiaris les guarderies infantils laborals que s'hagen adequat o que estan en procés d'adequació, com a centres d'Educació Infantil, als requisits establits per normativa vigent en matèria educativa.
  
Per a la publicació de la present ordre s'hi han tingut en compte tant la normativa estatal com els criteris establits en l'acta de la Comissió Tècnica Interautonòmica sobre Guarderies Infantils Laborals, celebrada a Madrid el dia 21 de març de 2000, que permeten avaluar la funció social d'aquestos centres i continuen d'aplicació, com els criteris de distribució formalitzats anualment pel Consell de Ministres. L'últim criteri és del 18 de febrer de 2005, publicat mitjançant la Resolució de 3 de març de 2005, de la Secretaria General Tècnica (BOE del 23 de març).
  
A més a més, s'hi ha tingut en compte la Llei 38/2003, General de Subvencions, amb l'adequació de la present convocatòria a aquella d'acord amb el que estableix la disposició transitòria primera.
  
En virtut d'això, i fent ús de les atribucions que em confereix l'article 35 de la Llei 5/1983, del Govern Valencià, i el Decret 112/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,
  
ORDENE
  
CAPÍTOL I
  
Normes generals
  
Article 1. Objecte i àmbit
  
1. L'objecte de la present Ordre és establir un programa d'ajudes destinades a les guarderies infantils laborals adequades a la normativa vigent en matèria d'educació o en procés d'adequació per a convertir-se en centres d'Educació Preescolar, de la Comunitat Valenciana, d'acord amb la dotació que s'assigne per a això en els pressupostos de la Generalitat Valenciana.
  
2. El règim d'ajudes s'aplicarà tal com es determina en els articles següents, i el procediment de concessió serà tramitat en règim de concurrència competitiva.
  
3. Les ajudes previstes en la present disposició tenen la naturalesa jurídica de subvencions públiques.
  
Article 2. Accions susceptibles de suport
  
Les ajudes previstes en la present ordre aniran destinades al manteniment de les guarderies infantils laborals, adequades com a centres d'Educació Preescolar, o en procés d'adequació a la normativa educativa vigent; a aquestos efectes es consideren despeses subvencionables els costos salarials del personal docent i auxiliar, d'alimentació i els generals de manteniment.
  
Article 3. Beneficiaris de les ajudes
  
Podran ser beneficiaris de les ajudes previstes en la present ordre els titulars de les guarderies infantils laborals de la Comunitat Valenciana que estiguen qualificades i inscrites en el registre administratiu creat a aquest efecte, ja adequades a la normativa vigent com a centres d'Educació Prreescolar o en procés d'adequació, i que complisquen els requisits exigits en la present ordre.
  
Article 4. Requisits dels sol·licitants
  
Els beneficiaris de les ajudes hauran de complir els requisits següents:
  
a) Atendre infants menors de tres anys.
  
b) Haver justificat adequadament les despeses que es van subvencionar en l'exercici anterior.
  
c) Trobar-se al corrent de les seues obligacions tributàries, estatals i autonòmiques, i davant de la Seguretat Social, tal com disposa l'Ordre de 30 de maig de 1996, de la Conselleria d'Economia, Hisenda i Ocupació, (DOGV de 21 de juny de 1996).
  
d) Tenir unes ràtios adequades per a aquestes edats, d'acord amb el que segueix:
  
- de 3-12 mesos, màxim 8 xiquets/aula/educador;
  
- de 12-24 mesos, màxim 13 xiquets/aula/educador;
  
- de 24-36 mesos, màxim 20 xiquets/aula/educador.
  
e) Tenir un horari de menjador ampli i flexible i prestar servicis durant 11 mesos a l'any.
  
f) Estar ubicat en una zona considerada com de cert risc o dificultat social
  
g) Utilitzar entre els criteris d'admissió i la quantia de les quotes, el de nivell d'ingressos familiars, tot prioritzant-ne els més baixos.
  
h) Atendre alumnes els ingressos familiars per capita dels quals siguen iguals o inferiors al salari mínim interprofessional en còmput anual, de l'any anterior a què se sol·licita l'ajuda.
  
i) No estar sotmesos a cap de les prohibicions per a obtenir la condició de beneficiari indicades en els apartats 2 i 3 de l'article 13 de la Llei 38/2003, de 17 de novembre, General de Subvencions.
  
Article 5. Obligacions generals dels beneficiaris
  
Són obligacions del beneficiari:
  
a) Complir l'objectiu, executar el projecte, realitzar l'activitat o adoptar el comportament que fonamenta la concessió de les subvencions.
  
b) Justificar davant de l'òrgan concedent el compliment dels requisits i de les condicions, i la realització de l'activitat i el compliment de la finalitat que determinen la concessió o el gaudi de la subvenció.
  
c) Sotmetre's a les actuacions de comprovació que efectue l'òrgan concedent i qualssevol altres de comprovació i control financer que puguen realitzar els òrgans de control competents, tant nacionals com comunitaris, i aportar tota la informació que siga demanada en l'exercici de les actuacions anteriors.
  
d) Comunicar a l'òrgan concedent l'obtenció d'altres subvencions, ajudes, ingressos o recursos que financen les activitats subvencionades. Aquesta comunicació haurà d'efectuar-se així que es conega i, en tot cas, abans de la justificació de l'aplicació donada als fons percebuts.
  
e) Acreditar abans de dictar-se la proposta de resolució de concessió, que es troba al corrent en el compliment de les seues obligacions tributàries i davant de la Seguretat Social, en la forma que es determine reglamentàriament, i sense perjuí del que estableix la disposició addicional dihuitena de la Llei 30/1992, de Règim Jurídic de les Administracions Públiques i del Procediment Administratiu Comú.
  
f) Tenir els llibres comptables, els registres diligenciats i la resta de documents auditats com cal en els termes exigits per la legislació mercantil i sectorial aplicable al beneficiari en cada cas. així com tots els estats comptables i els registres específics que siguen exigits en la present ordre, amb la finalitat de garantir l'adequat exercici de les facultats de comprovació i control.
  
g) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.
  
h) Adoptar les mesures de difusió contingudes en l'apartat 4 de l'article 18 de la Llei 38/2003, General de Subvencions.
  
i) Reintegrar els fons percebuts en els casos previstos en l'article 37 de la Llei 38/2003, General de Subvencions.
  
j) Sotmetre's a actuacions de control financer que corresponen a la Intervenció General en relació amb les ajudes concedides.
  
CAPÍTOL II
  
Procediment general de concessió de les ajudes
  
Article 6. Sol·licituds, documentació i terminis
  
1. Les guarderies infantils laborals que acrediten que compleixen una funció social i que estiguen en procés d'adequació a la normativa escolar vigent o autoritzades com a centres d'Educació Preescolar, i que pretenguen beneficiar-se de les subvencions establides en la present Ordre, hauran d'adreçar les sol·licituds a la directora general del Servef i presentar-les en el Registre General del Servef, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. A la sol·licitud s'hi adjuntarà necessàriament la documentació següent per a ser tramitada:
  
a) Llista nominal del personal del centre.
  
b) Fotocòpia compulsada del Llibre de Matrícula del centre, relatiu a l'any de sol·licitud de l'ajuda.
  
c) Llista nominal d'alumnes de zero a tres anys, amb indicació expressa de l'any de naixement i de les circumstàncies familiars.
  
d) Certificat acreditatiu de les dades del centre.
  
e) Pressupost General de despeses i ingressos per a l'exercici en què se sol·licita l'ajuda.
  
f) Documentació acreditativa de trobar-se el sol·licitant al corrent en les obligacions tributàries i davant de la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda (DOGV de 21 de juny de 1996), la vigència de la qual haurà d'estendre's fins al moment d'acabament del termini de presentació de sol·licituds:
  
- Certificat original de l'Agència Estatal de l'Administració Tributària.
  
- Alta en l'impost d'activitats econòmiques o rebuts d'estar-hi al corrent, o declaració responsable d'estar exempt de pagar-lo i alta en el Cens d'Obligats Tributaris.
  
- Certificat original de la Conselleria d'Economia, Hisenda i Ocupació de la Generalitat Valenciana.
  
- Certificat original de la Tresoreria General de la Seguretat Social.
  
g) Dades de domiciliació bancària d'acord amb el model (fitxa de manteniment de tercers), llevat que ja s'haguera presentat en exercicis anteriors i no hi haja hagut cap variació.
  
h) Documentació acreditativa d'haver sol·licitat la qualificació com a Centre d'Educació Preescolar.
  
i) Memòria en què conste la descripció de la zona d'ubicació del centre i el seu entorn social, els criteris d'admissió (indiqueu el tipus de baremació) i els criteris que té establit el centre per a determinar les quotes tot indicant-ne la quantia i desglossant-les en educació, alimentació, activitats externes, etc., i nombre de xiquets exempts i criteri de la seua exempció, nombre de xiquets amb necessitats especials d'educació i els seus motius, horari de funcionament, servici de menjador (propi o contractat) i descripció dels tipus d'actuacions que es desenvolupen amb els pares/mares.
  
j) Informe del Servici de Benestar Social de l'ajuntament o de l'organisme encarregat d'emetre'l per a valorar la situació dels infants que presenten dificultats en la seua inserció social i educativa en famílies d'escassos recursos.
  
k) Declaració responsable subscrita pel representant legal que acredite que l'entitat sol·licitant no està sotmesa a cap de les prohibicions per a obtenir la condició de beneficiària de subvencions públiques, i en concret, de no trobar-se en el cas de l'article 13.2.g) de la Llei 38/2003, de 17 de novembre, General de Subvencions.
  
3. Quan la sol·licitud no reunisca els requisits indicats en la present ordre, o no s'aporte la documentació que d'acord amb ella siga exigible, de conformitat amb el que estableix l'article 71 de la Llei 30/1992, de 26 de novembre, modificat per la Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú, es requerirà l'interessat perquè en el termini de 10 dies esmene la falta o adjunte els documents preceptius, amb indicació que, si així no ho fera, es considerarà que desisteix de la seua petició, amb la resolució prèvia expressa i la notificació en els termes previstos en l'article 42 de l'esmentada llei.
  
4. El termini per a la presentació de sol·licituds serà d'un mes a comptar des de l'endemà de la publicació de la present ordre.
  
Article 7. Criteris de distribució de les ajudes
  
1. Els fons disponibles es distribuiran de la manera següent:
  
- El 70% dels fons es distribuirà entre el total de places subvencionades; tindran doble valor, només a efectes del càlcul de la valoració, les places assignades a infants que presenten una difícil inserció social i educativa i que pertanguen a famílies amb escassos recursos.
  
- El 30% restant es repartirà aplicant el barem següent:
  
a) Per estar la guarderia ubicada en alguna zona d'aquestes:
  
- Barri d'acció preferent: 4 punts
  
- Zona o barri rural: 3 punts
  
- Barri perifèric: 2 punts
  
- Barri cèntric: 1 punt
  
b) Si la guarderia presta servicis de menjador als seus alumnes:
  
- Servici propi: 3 punts.
  
- Servici contractat: 1 punt
  
c) Si la ràtio personal/alumnes és igual o superior a la mitjana que en conjunt ofereix el total de guarderies: 1 punt.
  
d) Període de funcionament.
  
Segons els mesos de funcionament es baremarà d'acord amb l'escala següent:
  
?11 mesos: 1 punt
  
- 12 mesos: 2 punts
  
e) Horari:
  
La valoració s'establirà en funció de les hores de funcionament diàries i d'acord amb l'escala següent:
  
- entre 8 i 10 hores: 1 punt
  
- més de 10 hores: 2 punts
  
Article 8. Tramitació, resolució i recursos
  
1. El Servici de Programes d'Ocupació per a Discapacitats, com a òrgan administratiu instructor, podrà demanar de l'entitat sol·licitant l'aportació addicional d'altres documents o dades aclaridores que considere necessaris per a resoldre sobre la sol·licitud presentada.
  
2. Una vegada instruïts els expedients, es remetran a la comissió de valoració que, després d'estudiar-los, emetrà un informe en què es concrete el resultat de l'avaluació efectuada i formularà la proposta de concessió a l'òrgan concedent a través de l'òrgan instructor
  
La comissió de valoració estarà constituïda per:
  
- President: el cap de l'Àrea de Foment d'Ocupació, o la persona en qui aquest delegue.
  
Vocals:
  
La cap del Servici de Programes d'Ocupació per a Discapacitats.
  
El cap de la Secció de Programes d'Ocupació, qui actuarà com a secretari.
  
La Comissió s'ajustarà en el funcionament al que estableixen els articles 22 i següents de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
  
3. La competència per a conéixer les sol·licituds formulades i resoldre-les correspon a la directora general del Servef, o a l'òrgan en què delegue.
  
4. El termini màxim per a resoldre la sol·licitud i notificar la resolució procedent serà de sis mesos a comptar des de l'endemà de la publicació de la resolució de la directora general del Servef per la qual es publiquen els crèdits.
  
5. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la de la Llei 4/1999, de 13 de gener; i això sense perjuí que subsistisca l'obligació legal de resoldre sobre la petició formulada.
  
6. La resolució de concessió de les ajudes fixarà expressament la quantia concedida i incorporarà, si és el cas, les condicions, obligacions i determinacions accessòries a què haja de subjectar-se el beneficiari, i serà notificada als interessats en els termes previstos en l'article 58 de la Llei 30/1992, abans mencionada.
  
7. Les resolucions que es dicten a l'empara de la present convocatòria esgoten la via administrativa i contra elles s'hi podrà interposar un recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la notificació de la resolució, d'acord amb el que estableixen els articles 10.1.a) i 46.1 de la Llei 29/1998, de 13 de juliol, de la Jurisdicció Contenciosa Administrativa. I això, sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen exercitar, si és el cas, qualsevol altre que consideren procedent.
  
En el cas de desestimació per silenci administratiu, contra l'acte presumpte s'hi podrà interposar idèntic recurs, en el termini de sis mesos a comptar des que haguera finalitzat el termini que, per a dictar i notificar la resolució expressa, es menciona en el número 5 d'aquest article. Tot això de conformitat amb el que disposa l'article 46.1 de la Llei 29/1998, de 13 de juliol, de la Jurisdicció Contenciosa Administrativa, i sense perjuí del que disposen els articles 116 i 117, abans mencionats.
  
8. El Servef publicarà en el Diari Oficial de la Generalitat Valenciana (DOGV), les subvencions concedides com a conseqüència de la present convocatòria, d'acord amb el que estableix l'article 18 de la Llei 38/2003, de 17 de novembre, General de Subvencions, i sense perjuí de les excepcions que s'hi preveuen.
  
Article 9. Resolució d'incidències
  
1. La directora general del Servef, o l'òrgan en què aquesta delegue, serà competent per a resoldre les incidències que es produïsquen després de ser concedides les ajudes, com ara pròrrogues de terminis, modificacions justificades o qualsevol variació de les condicions particulars de la concessió.
  
2. El beneficiari haurà de comunicar en qualsevol moment de la vigència de l'expedient, d'altres ajudes públiques o privades que haguera obtingut o sol·licitat per al mateix projecte després de la data de presentació de la sol·licitud.
  
Article 10. Control de les accions i concurrència de subvencions
  
Les guarderies infantils laborals, ja autoritzades com a centres d'Educació Preescolar o en tràmit d'autorització, posaran a disposició de la Direcció General del Servef els llibres de comptabilitat i la resta de documentació que estiga en poder seu referent als requisits i a les circumstàncies sociofamiliars exigides en aquesta ordre o al·legats per aquelles.
  
La Direcció General del Servef durà a terme les funcions de control de les subvencions concedides a l'empara de la present ordre.
  
L'import de les subvencions regulades en la present ordre no podrà ser en cap cas d'una quantia que, aïlladament o en concurrència amb d'altres subvencions, ajudes, ingressos o recursos, supere el cost de l'activitat subvencionada.
  
Quan la subvenció principal siga de la Generalitat Valenciana, pertocarà el reintegrament de l'excés obtingut sobre el cost de l'activitat exercida.
  
Article 11. Liquidació de les ajudes
  
1. La liquidació de les ajudes es durà a terme amb la justificació prèvia de les despeses realitzades per trimestres vençuts, a través de la presentació de la documentació següent:
  
- Rebuts de nòmina de tot el personal que compon la plantilla firmats com cal pels titulars.
  
- Documents de cotització a la Seguretat Social.
  
- Factures de les despeses d'alimentació, factures de manteniment i qualssevol altres que es produïsquen a conseqüència del funcionament normal de la guarderia.
  
2. La presentació de la justificació acreditativa de les despeses haurà de realitzar-se en els terminis següents:
  
- Primer trimestre: de l'1 al 15 d'abril
  
- Segon trimestre: de l'1 al 15 de juliol
  
- Tercer trimestre: de l'1 al 15 d'octubre
  
- Quart trimestre: de l'1 al 15 de febrer de l'any següent a la convocatòria.
  
3. Podrà anticipar-se el percentatge màxim previst en la Llei d'Hisenda Pública, sense perjuí de la modificació a l'alça que poguera aprovar-se per acord del Govern Valencià, amb la constitució prèvia d'un aval bancari per l'import de la subvenció.
  
4. Les guarderies o els centres d'Educació Preescolar autoritzats o en tràmit d'autorització la titularitat dels quals siga exercida per una corporació local, estan exonerades de formalitzar garanties per les quantitats anticipades en la forma i mesura previstes en la legislació aplicable.
  
Així mateix, a l'acreditació documental indicada en el punt primer s'hi adjuntarà un certificat de l'interventor de Fons de l'ajuntament amb el vistiplau de l'alcalde.
  
Article 12. Minoració i resolució i reintegrament de les ajudes concedides
  
1. L'incompliment de les condicions i dels terminis establits en la resolució, la justificació parcial de les despeses subvencionades i la concessió després de la presentació de la sol·licitud d'altres ajudes públiques o privades que en conjunt excedisquen dels límits establits, podrà donar lloc a la minoració de la subvenció concedida.
  
2. Pertocarà el reintegrament de les quantitats percebudes i l'exigència de l'interés de demora des del pagament de la subvenció en els casos previstos en l'article 37 de la Llei 38/2003, General de Subvencions.
  
Tot això sense perjuí del que preveu la Llei 38/2003, de 17 de novembre, General de Subvencions, quant a infraccions i sancions en matèria de subvencions.
  
Disposicions addicionals
  
Primera
  
Aquesta convocatòria està condicionada a l'existència en els pressupostos econòmics de l'any 2006, de crèdit adequat i suficient per a això. A aquest efecte, s'haurà de publicar en el Diari Oficial de la Generalitat Valenciana la resolució de la directora general del Servef, per la qual es donarà publicitat a la línia de crèdit i a l'import global màxim destinat a la concessió de les ajudes previstes en la present convocatòria.
  
Segona
  
En el cas que els documents exigits que cal adjuntar a la sol·licitud de concessió de les ajudes ja estigueren en poder de qualsevol òrgan de la Generalitat Valenciana, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o la dependència en què van ser presentats, l'òrgan o la dependència a què van ser adreçats, la identificació del procediment en què estiguen i que no hagen transcorregut més de cinc anys des de l'acabament del procediment a què corresponguen.
  
En els casos d'impossibilitat material d'obtenir la documentació, l'òrgan competent podrà demanar al sol·licitant que el presente o, si no és possible, que acredite per uns altres mitjans els requisits a què es refereix el document.
  
Tercera
  
En allò no previst en aquesta ordre, s'hi aplicarà la Llei 38/2003, de 17 de novembre, General de Subvencions.
  
Disposicions finals
  
Primera
  
Aquesta ordre entra en vigor l'endemà de la publicació en el Diari Oficial de la Generalitat Valenciana.
  
Segona
  
S'autoritza la directora general del Servef per a dictar totes les instruccions i adoptar les mesures que considere oportunes per al desplegament i l'aplicació del que disposa la present ordre.
  
Contra aquest acte, que esgota la via administrativa, els interessats podran interposar-hi un recurs contenciós administratiu en el termini de dos mesos a comptar des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa o, potestativament, un recurs de reposició davant del mateix òrgan que va dictar l'acte en el termini d'un mes, computat en els termes indicats, de conformitat amb el que disposen els articles 116 i 117 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener. Tot això, sense perjuí que els interessats puguen exercitar qualsevol altra acció que consideren procedent.
  
València, 14 de desembre de 2005
  
El conseller d'Economia, Hisenda i Ocupació,